text: Liv i biografen
  07 marts 2010 kl. 18.16
  Takket være 12 lokale, frivillige film-nørder er der fortsat gang i det hvide lærred og popcorn-maskinen i Nordborg. Biografen var ellers dømt til døden for 25 år siden, men den har klaret sig trods alle odds. I weekenden fejrer biografen sig selv.
  Frivillige kræfter
  En af de frivillige er Johannes Welsien. Siden 1985 har han sammen med de andre frivillige hænder brugt oceaner af tid og kræfter på at holde biografen kørende.
  - Da den ikke kunne klare sig på kommerciel basis længere, overtog kommunen den og overlod driften til nogle unge mennesker. men det holdt kun i to år, forklarer Johannes Welsien.
  
  Lokal opbakning
  Han glæder sig over, at det takket være den lokale opbakning stadig er muligt at se både nye og gode film i Nordborg.
   - Vi bor jo i et udkantsområde, men heldigvis kan vi alle 12 frivillige klare alle opgaver her i biografen, så mon ikke det kan blive endnu, håber han.
  Biografen har plads til 70 tilskuere. Der kører en film hver aften i biografen - og en film kører typisk i 7 dage, før den tages af plakaten igen.
  